Amy-Leigh-ontvoering: Net een kry borgtogTharina Human, die vermeende baasbrein agter Amy-Leigh se ontvoering, se aansoek om borgtog is van die hand gewys. (Argieffoto: Christel Cornelissen) ŉ Aansoek om borgtog mag nooit in ŉ uitgerekte verhoor óf in ŉ kleedrepetisie vir ŉ verhoor ontaard nie. Só het landdros Hussein Khota Vrydagoggend in die landdroshof in Vanderbijlpark gesê, kort voordat hy Tharina Human, die onderwyseres en vermeende baasbrein agter die Amy-Leigh de Jager-ontvoering en een van haar medebeskuldigdes, Pieter van Zyl, se aansoeke om borgtog van die hand gewys het. Landdros Hussein Khota het wél borgtog van R25 000 aan Laetitia Nel toegestaan. Hy het ook verskeie borgtogvoorwaardes gestel wat sy moet nakom. Human (27), Nel (40) en Van Zyl (50) word saam met nóg ŉ man, Bofokeng Molemohi (24), van ontvoering en afpersing aangekla. Die drie word daarvan beskuldig dat hulle ŉ plan bedink het om die sesjarige Amy-Leigh te ontvoer – en dit toe ook uitgevoer het – en ŉ losprys van R2 miljoen vir haar vrylating geëis het. Amy-Leigh is sowat 18 uur ná haar ontvoering teruggevind. Sy was fisiek ongedeerd. Die dogtertjie is aanvanklik op Maandag 2 September voor Laerskool Kollegepark in Vanderbijlpark, waar sy en haar vyfjarige boetie leerders is, by haar ma, Angeline, gegryp. ŉ Man in ŉ wit Fortuner het met haar weggejaag. Volgens die voorlopige getuienis was Van Zyl die man agter die stuur, terwyl Molemohi glo die grypwerk gedoen het. Landdros Hussein Khota. (Foto: Christel Cornelissen) Human, Nel en Van Zyl is op 4 September, skaars twee dae ná die dogtertjie se ontvoering, in hegtenis geneem. Molemohi is eers drie weke later aangekeer. Die beskuldigdes is almal sedertdien in aanhouding. Khota het Vrydag ŉ omvattende opsomming van die getuienis in die aansoek gegee en heelwat regspraak aangehaal waarop hy sy besluit gegrond het. Hy het selfs na ŉ Wikipedia-artikel met skoksyfers oor ontvoering in Suid-Afrika verwys. Die ondersoekbeampte in die saak, konst. Clayton Motlaung, het in sy vroeëre getuienis volgehou die staat het ŉ sterk saak. Khota het hiermee saamgestem. Motlaung het onder meer getuig die drie gaan moontlik hul verhoor wil ontduik, veral gegewe die ernstige aanklagte waarop hulle tereg staan. Indien hulle skuldig bevind word, kan hulle vonnisse van tussen 15 jaar en lewenslange tronkstraf opgelê word. Khota het in sy uitspraak gesê uit die getuienis blyk dit dat Human haar posisie as onderwyseres misbruik het om na bewering dié afskuwelike misdaad te pleeg. Hy het gesê Human se gesigsuitdrukking tydens die aansoek het ook gelei tot ŉ negatiewe indruk van haar. “Sy het onverstoord tydens die getuienis gelyk,” het Khota bevind. Amy-Leigh de Jager (Foto: Facebook) Die landdros het gesê nadat Human se eie agtjarige dogtertjie gedreig is, het sy na bewering besluit om iemand ánders se sesjarige kind te ontvoer. Khota het dit as “bisar” beskryf. Hy het gesê die misdaad waarvan die drie aangekla word, is boonop enige ouer se nagmerrie. Die landdros het sy skok uitgespreek oor die manier waarop klein Amy-Leigh eindelik vrygelaat is. Sy is in ŉ gevaarlike deel van Vanderbijlpark langs ŉ pad gelos, waar twee barmhartige Samaritane hulle oor haar ontferm en veilig by die polisiestasie besorg het. Hy het die twee bedank en gesê daar kon in dié tyd selfs erger dinge met Amy-Leigh gebeur het. Khota het bevind die moontlikheid bestaan dat Human en Van Zyl hul verhoor gaan probeer ontduik, of met getuies kan probeer inmeng, maar dat die kans skraal is dat Nel dieselfde gaan doen. Sodra Nel haar borgtog betaal het, mag sy dus terugkeer huis toe. Molemohi het vandag aanvanklik in ŉ ander hof in dieselfde gebou verskyn, waar hy sy aansoek om borgtog laat vaar het. Ná die afhandeling van sy drie medeskuldiges se borgtogaansoek, is hy as medebeskuldigde in die saak teen hulle gevoeg. Khota het tydens die bortoguitspraak gesê daar kan net bespiegel word oor die druk op Molemohi, wat op dieselfde perseel as Van Zyl gewoon het en soms vir hom gewerk het, om by die misdaad betrokke te raak. Molemohi is op die laaste nippertjie by die plan betrek.